กสิกรไทยบุกภูธรปั้นชื่อ‘K-SME’
กสิกรไทยลุยภูธร สร้างชื่อ “K-SME” ให้ติดลมใช้พนักงานการตลาดเข้าหนุน
26 ต.ค. 2555

กสิกรไทยลุยภูธร สร้างชื่อ “K-SME” ให้ติดลมใช้พนักงานการตลาดเข้าหนุน 
นายพัชร สมะลาภา รองกรรมการผู้จัดการ ธนาคารกสิกรไทย กล่าวว่า ปีหน้าธนาคารจะสร้างชื่อ “K -SME” ของธนาคารให้ติดตลาดลูกค้าเอสเอ็มอีในต่างจังหวัดให้ได้ โดยจะส่งพนักงานการตลาดเข้าช่วยธุรกิจลูกค้า จากปัจจุบันจะเน้นพนักงานขายเข้าหาลูกค้าเป็นหลัก จึงอาจต้องเปลี่ยนให้แตกต่างจากลูกค้าเอสเอ็มอีในกรุงเทพมหานคร (กทม.) และปริมณฑล 
ทั้งนี้ ที่ผ่านมาธนาคารร่วมกับหนังสือพิมพ์โพสต์ทูเดย์ จัดงานเอสเอ็มอีที่ จ.อุดรธานี เพราะเป็นตลาดใหญ่ สามารถขยายลูกค้าที่ค้าขายกับลาวได้
“เราต้องการติดตลาดต่างจังหวัดให้ได้ ถือเป็นเรื่องท้าทาย ส่วนลูกค้าใน กทม. ก็ต้องรักษา” นายพัชร กล่าว
นายพัชร กล่าวว่า ปีนี้ก็ได้เริ่มขยายฐานลูกค้าต่างจังหวัดและเติบโตได้ดี โดยเฉพาะลูกค้าที่ทำธุรกิจซื้อมาขายไปในกลุ่มอุปโภคบริโภค และธุรกิจรับเหมาก่อสร้าง ปัจจุบันธนาคารมีสินเชื่อคงค้างลูกค้าเอสเอ็มอีในต่างจังหวัด 3 แสนล้านบาท ที่เหลือเป็น กทม.และปริมณฑลอีก 1.5 แสนล้านบาท รวมสินเชื่อเอสเอ็มอีคงค้าง 4.5 แสนล้านบาท 
ธนาคารได้ขยายกลุ่มลูกค้าเอสเอ็มอีรายเล็กที่มีรายได้ปีละต่ำกว่า 15 ล้านบาท ปัจจุบันสินเชื่อเติบโตมากที่สุด 12% เพิ่มจากปีก่อนเติบโตอยู่ที่ 9% ของฐานสินเชื่อรวม โดยตั้งเป้าหมายว่าปีหน้าจะเติบโตให้ได้ 16% ส่วนลูกค้าเอสเอ็มอีขนาดกลางที่มีรายได้ปีละ 15-400 ล้านบาท ปีนี้สินเชื่อเติบโต 4% ปีหน้าจะเติบโต 6% ขณะที่สินเชื่อปีนี้เติบโตแล้ว 7% จากเป้าหมาย 10% หรือ 4 หมื่นล้านบาท